دستونک
زاھدہ رئیس راجی
پدا راہ ءِ سرا دیوال مکیں
ھمک پند ءِ دل ءَ سد سال مکیں
کجام زند ءَ وتی توشگ نہ لوٹیت
پہ  ھر یک توشگ ءَ جنجال مکیں
اگاں دیوانگاناں سار لکئے
چتو کبرے سرا پہوال مکیں
کنانئے  پرچیا سجدہ بہشت ءَ
دل ءِ  دروازگ ءَ اعمال مکیں
منی زانوگراں ھچ ھم نہ گواھت
پمن پرچا ھزاریں ھال مکیں
بچارئےاُرتی ءَ دستونک ءِ دوچ ءَ
تناب ءِ ساھگ ءََ کپ نال مکیں
اگاں چم ءِ دل ءَ کول ءُ کرارایں
چیا لُنتاں ودار ءِ گال مکیں
زمین ءِ چم شوہازایت بانگواہ ءَ
کجام جاہ  ءَ شپ ءِ استال مکیں
ھمک گوستے، وتا واتر کنان انت
تؤ ھرچے کُت ھما اوبال مکیں
مں چم دیست ءَ چتو راجی مہ لکّاں
منی گوشاں گوشئے چیہال مکیں